CELEX: 62009CN0215
Language: da
Date: 2009-06-15 00:00:00
Title: Sag C-215/09: Anmodning om præjudiciel afgørelse indgivet af Markkinaoikeus (Finland) den 15. juni 2009 — Mehiläinen Oy og Suomen Terveystalo Oyj mod Oulun kaupunki

15.8.2009   
            
            
               DA
            
            
               Den Europæiske Unions Tidende
            
            
               C 193/14
            
         Anmodning om præjudiciel afgørelse indgivet af Markkinaoikeus (Finland) den 15. juni 2009 — Mehiläinen Oy og Suomen Terveystalo Oyj mod Oulun kaupunki
   (Sag C-215/09)
   2009/C 193/19
   Processprog: finsk
   
      Den forelæggende ret
   
   Markkinaoikeus
   
      Parter i hovedsagen
   
   
      Sagsøgere: Mehiläinen Oy og Suomen Terveystalo Oyj
   
      Sagsøgt: Oulun kaupunki
   
      Præjudicielle spørgsmål
   
   
               1)
            
            
               Skal en ordning, der danner grundlag for indgåelsen af en kontrakt mellem en kommunal ordregivende myndighed og en privat — i forhold til den ordregivende myndighed — selvstændig virksomhed om stiftelse af et aktieselskab med lige store kapitalandele og lige stor beslutningskompetence for begge kontraktparter, hos hvilket nye selskab den kommunale ordregivende myndighed samtidig med stiftelsen af dette selskab forpligter sig til at købe tjenesteydelser på området for sundhed og trivsel på arbejdspladsen til sine medarbejdere, efter en samlet bedømmelse anses for en ordning, der kræver gennemførelse af en udbudsprocedure, fordi det samlede indhold i kontrakten udgør en tildeling af en tjenesteydelseskontrakt som omhandlet i Europa-Parlamentets og Rådets direktiv 2004/18/EF om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter (1), eller skal aftalen anses for oprettelse af et fællesforetagende og overdragelse af en kommunal erhvervsvirksomheds forretningsområde, som ikke er undergivet direktivets bestemmelser og den heraf følgende pligt til at gennemføre en udbudsprocedure?
            
         
               2)
            
            
               Er det i den foreliggende sag herudover af betydning, at
               
                           a)
                        
                        
                           byen Oulu som kommunal ordregiver har forpligtet sig til at købe de ovennævnte tjenesteydelser mod vederlag i en overgangsperiode på fire år, efter hvis udløb den i medfør af en herom truffet beslutning har til hensigt at gennemføre en udbudsprocedure vedrørende de for byen Oulu nødvendige tjenesteydelser inden for sundhedspleje på arbejdsområdet?
                        
                     
                           b)
                        
                        
                           omsætningen for den kommunale erhvervsvirksomhed, der organisatorisk tilhørte byen Oulu, før den omhandlede ordning for størstedelens vedkommende blev opnået gennem andre ydelser end de tjenesteydelser inden for sundhedsplejen på arbejdsområdet, der blev ydet til byens medarbejdere?
                        
                     
                           c)
                        
                        
                           det nye foretagende vil blive oprettet på en sådan måde, at den kommunale erhvervsvirksomheds forretningsområde, der består i tjenesteydelser inden for sundhedspleje på arbejdsområdet både til byens arbejdstagere og til private kunder, skal overdrages som apportindskud?
                        
                     
         
      (1)  EUT L 134, s. 114.